<classify> ZAIDI ya wanafunzi 1,000 mkoani Katavi, waliomaliza darasa la saba na kukosa nafasi kuendelea na sekondari, wanatarajiwa kujiunga na Chuo Cha Maendeleo ya Wananchi Msaginya mkoani humo.Lengo la hatua hiyo ni kuwapatia ujuzi, utakaowasaidia kuendesha maisha yao. Hayo yamo katika taarifa ya Waziri wa Elimu, Sayansi na Teknolojia, Profesa Joyce Ndalichako kwa vyombo vya habari, aliyoitoa wakati wa ziara ya kukagua utekelezaji wa mradi wa ukarabati na ujenzi wa miundombinu ya sekta ya elimu. Alisema uamuzi uliofanywa na mkoa huo ni wa busara, kwani wanafunzi hao bado ni wadogo kuachwa mitaani, bila kuwa na ujuzi wowote.Uamuzi wa kuwachagua wanafunzi hao kujiunga katika chuo hiki cha Msaginya ni mzuri, kwani unawapa fursa ya kujipatia ujuzi na kuwaondoa mitaani, ambako wangeweza kujiingiza katika makundi hatarishi na wasichana kupata mimba za utotoni, alisema.Alisema uamuzi huo, umekifanya chuo hicho kutumika, kwani katika baadhi ya maeneo ambayo kuna vyuo kama hivyo, idadi ya udahili wa wanafunzi ni ndogo, ukilinganisha na miundombinu iliyopo katika eneo husika.Aliwataka viongozi wengine katika maeneo mbalimbali nchini, kuhamasisha vijana kujiunga katika vyuo vya ufundi ili kujipatia ujuzi. Profesa Ndalichako alisema chuo hicho ni kati ya vyuo 54 vilivyohamishiwa Wizara ya Elimu, Sayansi na Teknolojia mwaka 2016 kutoka Wizara ya Afya, Maendeleo ya Jamii, Jinsia, Wazee na Watoto huku vikiwa na miundombinu ya majengo iliyochakaa.Wizara baada ya kuvipokea iliamua kuvikarabati na kujenga majengo ambayo hayakuwepo ili kuviweka katika hali nzuri ya utoaji wa elimu bora.Katika chuo hiki wanafunzi watakaojiunga watasoma katika mazingira mazuri, majengo yamekarabatiwa yako vizuri, kuna walimu waliobobea katika kufundisha fani zote zinazotolewa katika chuo hiki. Hivyo naamini watakapomaliza hapa watakuwa na ujuzi tofauti na wale walioishia darasa la saba na kukaa tu nyumbani,alisisitiza.  <topic>: kitaifa 